UZNESENIE SÚDU PRVÉHO STUPŇA (odvolacia komora)
z 22. júna 2009
Vec T‑340/08 P
Marianne Timmer
proti
Dvoru audítorov Európskych spoločenstiev
„Odvolanie – Verejná služba – Úradníci – Hodnotenie – Nové a podstatné skutočnosti – Odvolanie, ktoré je čiastočne zjavne neprípustné a čiastočne zjavne nedôvodné“
Predmet: Odvolanie podané proti uzneseniu Súdu pre verejnú službu Európskej únie (druhá komora) z 5. júna 2008, Timmer/Dvor audítorov
(F‑123/06, Zb. VS s. I‑A‑1‑185, II‑A‑1‑975) a smerujúce k zrušeniu tohto uznesenia
Rozhodnutie: Odvolanie sa zamieta. M. Timmer znáša svoje vlastné trovy konania a je povinná nahradiť trovy konania, ktoré vznikli Dvoru
audítorov Európskych spoločenstiev v tomto konaní.
Abstrakt
1.      Odvolanie – Uvedenie dôvodov a právnych tvrdení v žalobe – Nedostatočne presný dôvod – Neprípustnosť
[Rokovací poriadok Súdu prvého stupňa, článok 138 ods. 1 písm. c)]
2.      Úradníci – Žaloba – Predchádzajúca administratívna sťažnosť – Lehoty – Preklúzia – Opätovné otvorenie – Podmienka – Nová podstatná
skutočnosť
(Služobný poriadok úradníkov, články 90 a 91)
1.      Odvolanie podané na Súd prvého stupňa proti rozhodnutiu Súdu pre verejnú službu, ktoré neobsahuje žiadne konkrétne tvrdenie
na podporu návrhu na zrušenie a obmedzuje sa na to, že na podporu návrhu na náhradu škody odkazuje na „výsledky overenia nových
skutočností“, nespĺňa požiadavky článku 138 ods. 1 písm. c) Rokovacieho poriadku Súdu prvého stupňa a musí byť zamietnuté
ako zjavne neprípustné.
(pozri body 24 a 25)
2.      Protiprávne vymenovanie úradníka nemôže ovplyvniť zákonnosť úkonov, ktoré tento úradník musí vykonávať pri plnení svojich
povinností. Protiprávne vymenovanie nadriadeného predovšetkým nemôže spôsobiť neplatnosť jeho rozhodnutí týkajúcich sa hodnotenia
úradníka.
Protiprávnosť vymenovania preto nemožno považovať za podstatnú skutočnosť odôvodňujúcu žiadosť o preskúmanie hodnotiacich
správ, ktoré neboli napadnuté v stanovených lehotách.
(pozri body 39, 41 a 42)